次韻呂居仁贈一上座兼簡居仁昆仲
作者：韓駒
朝代：宋

paragraphs: 上人出山時，稻穫雲水白。
囷倉未云滿，已有稅租迫。
崎嶇走檀施，不畏道里隔。
坐令衆浮圖，聽法無餒色。
爾來閉幽戶，此道深自索。
佛法本無多，未悟常自責。
孤雲忽南飛，過我江上宅。
信知道人心，不斷思想百。
邂逅逢故人，涕淚說艱厄。
驅車更何之，悵望王土窄。
應須屏塵累，問此忘機客。
憂來莫飲酒，酒薄空住鬲。
何時營一丘，伐竹開新陌。
待子田舍成，吾當理輕策。